A vezérprogram az volt, hogy a Bizottság egy különleges uniós vonatot szervezett, amely öt héten át zakatolt szerte a kontinensen („Connecting Europe Express”, lásd a 3.3. pontot). Egy véleményvezér-kampány során 11 véleményvezér utazott vonattal a kontinensen – közülük kilencen a „Connecting Europe Express” vonattal. Ezek a véleményvezérek aztán tájékoztatták közönségüket az európai vasúti utazási lehetőségekről, és arra ösztönözték őket, hogy gyakrabban utazzanak vonattal. Több újságírót is meghívtak, hogy utazzanak a „Connecting Europe Express” vonaton.

A vasút európai évéről szóló határozat késői elfogadása miatt 2021-ben nem volt lehetőség célzott források elkülönítésére a vasút európai éve számára, sem pedig olyan pályázati felhívások finanszírozására, amelyek támogathatták volna az érdekelt felek kiválasztott kezdeményezéseit. Ennek ellenére a Bizottság a 2020. és 2021. évi költségvetési eljárások keretében, valamint a 2021–2027-es időszakra vonatkozó többéves pénzügyi kerettel összhangban a lehető legnagyobb mértékben kihasználta a meglévő programok eszközeit. A Mobilitáspolitikai és Közlekedési Főigazgatóság költségvetéséből különösen a következőkre különítettek el forrásokat: a vasút európai évéhez kapcsolódó kommunikációs kampány; a „Connecting Europe Express” vonat; olyan rendezvények, mint a „Női Vasutasok díjának” átadó ünnepsége; valamint megvalósíthatósági tanulmányok. A közös erőfeszítésekhez hozzájárult több más főigazgatóság, továbbá a Bizottság tagállami képviseletei, a Shift2Rail közös vállalkozás és az Európai Unió Vasúti Ügynöksége is. A Bizottság nem rendelkezik részletes információkkal a tagállamok vagy az érdekelt felek által a vasút európai évére fordított forrásokról.

Nemzeti szinten a vasút európai évéhez kapcsolódó tevékenységek koordinációját nemzeti kapcsolattartók biztosították, valamennyi tagállam képviseletében. A vasút európai évéhez kapcsolódóan sor került néhány kezdeményezésre nem uniós országokban, például Norvégiában, Svájcban és Törökországban is.

A 2018-as, kulturális örökség európai évéhez hasonlóan a 2021-es, vasút európai évének végrehajtása tekintetében is decentralizált megközelítést fogadtak el, a vasút európai évéről szóló határozattal összhangban.

Médiapartnerségek jöttek létre a Reuters és a Politico hírügynökséggel. A Reuters szponzorált cikkben népszerűsítette a vasút európai évének legfontosabb üzeneteit, míg a Politico honlapján megjelenő szalaghirdetések az olvasókat a távolsági és a határokon átnyúló vasúti személyszállítási szolgáltatások fellendítésére irányuló bizottsági cselekvési tervhez irányították, amelyet a vasút európai évének végén mutattak be. A vasút európai évéhez kapcsolódó kommunikációs kampány áttekintését e jelentés melléklete tartalmazza.

A vállalkozó (mc Group) értékelése szerint a közösségimédia-kampány mintegy 64 millió emberhez jutott el, akik többsége fiatal volt (a megszólított emberek mintegy 64 %-a a 16–25 éves korosztályhoz tartozott). 2021-ben a #EUYearofRail címke 26 064 alkalommal jelent meg a közösségimédia-platformokon (Twitter, Instagram és Facebook). A vasút európai évéhez kapcsolódó kampány beépült a Bizottság szervezeti kommunikációs tevékenységeibe. Ott volt például a 2021. évi Európa-napon, melynek során a vasút európai évét egy virtuális kiállításon mutatták be interaktív információs fallal és egy fiataloknak szóló kvízzel. A Bizottság központi közösségimédia-fiókjai online élő közvetítéseket szerveztek a vasút európai éve véleményvezéreivel az Instagramon. A vasút európai évéről szóló kvízjátékot és fotópályázatot az Oktatásügyi, Ifjúságpolitikai, Sportügyi és Kulturális Főigazgatóság Instagram-fiókján terjesztették, ahol Interrail utalványokat is osztogattak. Minden érintett főigazgatóság kapott továbbá közösségimédiabejegyzés-tervezeteket is. Az EU Spotify fiókjában egy 26 számot tartalmazó lejátszási listát hoztak létre a vasút európai évéhez kapcsolódóan, az EU 24 hivatalos nyelvén. 2021 januárjában és februárjában továbbá megjelenítették a vasút európai évét hirdető bannert a Bizottság Charlemagne épületén.

A vasút európai évéhez kapcsolódó kommunikációs kampányt, amely 2021 januárja és 2022 januárja között 13 hónapig tartott, a fent említett fő teljesítménymutatók alapján értékelték, a vállalkozó által végzett elemzés szerint. Ezen értékelés eredményeit az alábbi felsoroláspontokban ismertetjük.

-Megszólítás: a közösségimédia-kampány összesen 64 millió egyedi felhasználóhoz jutott el, akik megtekintették a kampány tartalmát a kampány különböző közösségimédia-csatornáin: Facebook, Instagram és Twitter.

-Aktivitás: összesen 230 000 ember volt aktív a kampány közösségimédia-csatornáin megjelenő bejegyzésekkel kapcsolatban, akár a tetszés kifejezése, megosztás, hozzászólás vagy rákattintás révén. Az aktivitás hónapról hónapra változott: 2021 szeptemberében volt a legmagasabb, amikor 86 000 ember bizonyult aktívnak (a „Connecting Europe Express” vonathoz kapcsolódó konkrét kampánnyal összefüggésben).

-Ismertség: a megjelenítések száma összesen 87 millió volt, vagyis a közösségimédia-felhasználók ennyi alkalommal tekintették meg a kampány tartalmát (függetlenül attól, hogy ezek fizetett megtekintések voltak-e vagy sem). A közösségimédia-megjelenítések száma 2021 szeptemberében, októberében és novemberében tetőzött a „Connecting Europe Express” vonathoz kapcsolódó véleményvezér-kampánynak köszönhetően: ebben a három hónapban havonta összesen 17 millió megjelenítést regisztráltak. Újabb növekedés volt megfigyelhető 2021 decemberében és 2022 januárjában, amikor a Bizottság célzott kommunikációs tervet hajtott végre, amely „organikus” (vagyis fizetett promóció nélküli) közösségimédia-megjelenéseket és fizetett médiakampányokat foglalt magában. Az ismertség és a megjelenítések összes száma – nem csupán a közösségi médiában, de az offline (nyomtatott) és az online/digitális (weboldalak, blogok, fizetett médiapartnerségek például a Reuters vagy a Politico hírügynökséggel) fizetett médiában, valamint a „saját” médiában (például a Bizottság tulajdonában lévő és a kampány honlapján megjelenő média) – megközelítette a 89 milliót.

3.2. A vasút európai évének nyitó- és zárórendezvényei

Uniós szinten a vasút európai évét hivatalosan egy 2021. március 29-én Lisszabonban, az Európai Unió portugál elnöksége keretében, hibrid formában szervezett egész napos rendezvényen indították el. A programban részt vett számos magas szintű előadó az uniós intézményektől és a tagállamoktól, valamint az ipar és a civil társadalom képviselői. Adina Vălean közlekedésért felelős biztos ezen a rendezvényen jelentette be a „Connecting Europe Express” kezdeményezést (lásd a 3.3. pontot). A közösségi médiában való aktivitás nagyon magas volt a nap folyamán, és Belgiumban a kampány #EUYearofRail címkéje nagyon népszerű volt a Twitteren (átmenetileg ez volt a legkedveltebb címke a belga Twitteren).

A vasút európai évének hivatalos lezárására a 2022. február 21-én, Párizs közelében tartott vasúti csúcstalálkozó alkalmából került sor, szintén hibrid formában, az Európai Unió francia elnöksége keretében. Ez jó alkalom volt a vasút európai éve során elért eredmények és a levont tanulságok számbavételére, az Európai Vasút Közös Vállalkozás elindítására, valamint arra, hogy átadják a stafétabotot a 2022-es, ifjúság európai évének.

3.3. A „Connecting Europe Express”

A vasút európai évének kiemelt kezdeményezése volt a Bizottság által kezdeményezett „Connecting Europe Express”, egy különleges vonat, amely 2021. szeptember–októberben 26 országot szelt át 5 hét alatt. Ez egy igazi közös európai vívmány volt, mert összehozta a nemzeti, regionális és helyi hatóságokat, általában véve a társadalmat és a vasúti ágazatot (az újonnan piacra lépő és a meglévő szolgáltatóktól kezdve a pályahálózat-működtetőkön át a vasúti berendezések és vasúti járművek ágazatáig). Az ágazat több mint 40 partnere összefogott annak érdekében, hogy összekapcsoljanak egy osztrák hálókocsit, egy olasz étkezőkocsit, egy svájci panorámás kocsit, egy német személykocsit, egy francia konferenciakocsit és egy magyar kiállítókocsit. Ezek a kocsik, amelyek mindegyike szabványos európai nyomtávon közlekedett, kiegészültek egy ibériai nyomtávon és egy balti nyomtávon közlekedő vonattal. Az Európai Vasutak és Pályahálózat-működtetők Közössége (CER) több mint 40 vasúti szereplő bevonásával koordinálta a vonatok műszaki és operatív üzemeltetését.

Útja során és több mint 200 állomáson a vonat több konferencia és egy vándorkiállítás helyszíne volt. Továbbá iskolai osztályokat, politikai döntéshozókat, érdekelt feleket és polgárokat fogadott, és 5 hetes útja során összesen mintegy 1 500 utas szállt fel a vonatra. Az út során számos konferenciát és ünnepséget szerveztek, és az állomásokon töltött idő alatt olyan kulcsfontosságú eseményekre került sor, mint a közlekedési és energiaügyi miniszterek informális találkozója a szlovéniai Brdóban, valamint az első alkalommal megrendezett nyugat-balkáni vasúti csúcstalálkozó Belgrádban. Az utasok a németországi Halle an der Saale városában tanúi lehettek teherkocsik digitális automatikus összekapcsolásának, valamint intermodális műveleteket tekinthettek meg a luxemburgi Bettembourg terminálján. A „Connecting Europe Express” felhívta a figyelmet arra is, hogy a határokon átnyúló vasút milyen fennmaradó akadályokkal szembesül. Például a közelmúlt történelmében ez volt az első olyan vonat, amely összekötötte Észtországot, Lettországot és Litvániát, miután több mint 20 évig nem került sor ilyen utazásra.

A Bizottság emellett tematikus konferenciákat szervezett, többek között: i. Lisszabonban a városok közötti vasúti összeköttetésekről; ii. Bukarestben a vasúti projektek támogatásáról és finanszírozásáról; iii. Brdóban a transzeurópai közlekedési hálózat (TEN-T) felülvizsgálatáról; iv. Berlinben az európai távolsági vasúti szállítási szolgáltatásokról; valamint v. Bettembourgban a vasúti árufuvarozásról.

Európa-szerte a lehető legnagyobb láthatóság biztosítása érdekében az egész vonatot a vasút európai évének vizuális identitását ábrázoló matricák borították. A Mobilitáspolitikai és Közlekedési Főigazgatóság Twitter-fiókja mellett külön weboldalon és blogon számoltak be minden nap a „Connecting Europe Express” útjáról és a kapcsolódó rendezvényekről. A vasút európai évének kilenc véleményvezére is a vonaton utazott és dokumentálta a tapasztalatait. Az Európai Unió Űrprogramügynökségének támogatásával az érdeklődő polgárok valós idejű nyomkövető eszköz segítségével követhették a vonat útját. A partnerek számára sablonokat és vizuális tartalmakat magában foglaló kommunikációs eszköztár állt rendelkezésre. A nemzeti, regionális és helyi szervezetek és vállalkozások kommunikációs szakértőivel folytatott rendszeres információcsere és adatmegosztás segített abban, hogy a sajtón és a közösségi médián keresztül még szélesebb célcsoportokat érjenek el.

A „Connecting Europe Express” nagyszerű lehetőséget kínált arra, hogy közvetlenül megszólítsák az európai polgárokat, és visszanyerjék a közösségi közlekedésbe vetett bizalmat a Covid19-világjárvány nyomán. Ugyanakkor a vonat gördülő laboratórium is volt, amely valós időben bemutatta az egységes európai vasúti térség és a TEN-T hálózat megannyi eredményét, és azt is, hogy mit lehetne még megvalósítani a vasúti ágazatban. Az utazás során levont tanulságok hozzájárultak a Bizottság által a vasúttal kapcsolatos kezdeményezések terén végzett munkához 2021-ben és azon túl is.

3.4. Egyéb uniós, nemzeti, regionális és helyi szintű rendezvények és kezdeményezések

A Covid19-világjárvány okozta nehézségek ellenére a vasút európai évét nagy lelkesedéssel fogadta az érdekelt felek széles köre, különösen a vasúti ágazat, amely különböző szinteken minden lehetséges erőfeszítést megtett annak érdekében, hogy részt vegyen a vasút európai évéhez kapcsolódó tevékenységekben. A Bizottság Európa-szerte több mint 350 rendezvényre és tevékenységre vonatkozó javaslatot kapott különböző érdekelt felektől és hatóságoktól, köztük olyanoktól is, amelyek nem a vasúttal foglalkoznak. E javaslatok közül több mint 70 helyi és regionális önkormányzatoktól érkezett, az Európai Bizottság és a Régiók Bizottsága közötti együttműködésre építve. Míg a vasút európai évének első felében a rendezvények többségére digitális formában került sor, az oltási kampány sikeres végrehajtása Európában 2021 nyarától már több hibrid és fizikai eseményt tett lehetővé. Mivel 2021 elején számos eseményt el kellett halasztani a világjárvány miatt, valamint számos érdekelt fél kérésére, némi rugalmasság mellett 2022 első felében még sor kerülhetett értékelő rendezvények megszervezésére.

Számos érdekes rendezvényt és kezdeményezést szerveztek partnerségek keretében vagy egyénileg a vasút európai évével összefüggésben. Ezek közül néhányat az alábbi felsoroláspontokban ismertetünk.

-Kiállításokat és fesztiválokat tartottak, amelyek középpontjában a vasúti örökség és a vasút jövője állt. Ezek keretében előadásokra is sor került a vasútállomásokon és a vasúti sínek mentén. Például az Europalia fesztivál 2021-ben a „Trains & Tracks” (Vonatok és sínek) témája köré szerveződött, és több mint 70 multidiszciplináris projektet foglalt magában művészeti intézményekre, állomásokra és vonatokra kiterjedően Belgiumban és a szomszédos országokban. Az Europalia keretében sor került továbbá a fiatalokkal és az uniós intézmények képviselőivel folytatott szakpolitikai beszélgetésekre. Az Europalia fesztivál fő eseménye a Brüsszelben, a Királyi Szépművészeti Múzeumban megrendezett „Tracks to Modernity” (A modernitáshoz vezető pályák) című kiállítás volt.

-Versenyekre és díjátadó ünnepségekre került sor, mint például: i. Női Vasutasok díj; ii. RegioStars-díj, amellyel kapcsolatban a vasút európai évét választották az év témájának; iii. ERCI Innovációs díjak; iv. a 2021. évi legjobb európai vasúti turisztikai kampány díja; és v. az Európai Vasúti díj. „Hackathonokra” is sor került, például a Shift2Rail és az UNIFE szervezésében. Versenyeket tartottak diákok számára, mint például a Fer de France által szervezett vasúti innovációs kihívás vagy a Pomerániai vajdaság által a fiatalok számára indított verseny Lengyelországban. Érdemes megjegyezni azt is, hogy a 2021. évi DiscoverEU – az Erasmus+ program fenntartható utazást támogató kezdeményezése – keretében megduplázták a fiataloknak adott ingyenes utazási igazolványok számát, ami összesen 60 000 jegyet jelentett. Emellett annak a 333 758 fiatalnak, akik 2021-ben DiscoverEU utazási igazolványért folyamodtak, válaszolniuk kellett a vasút európai évére vonatkozó kvízkérdésre, ha azt akarták, hogy kiválasszák őket. Végezetül, a DiscoverEU kétnapos brüsszeli találkozója keretében az Europalia fesztivállal együttműködve szervezett rendezvényen 100 fiatal és politikai döntéshozó vett részt 2022 márciusában.